**Retningslinjer for tilskud til frivilligt socialt arbejde jf. Servicelovens §18**

**Principper og holdninger bag frivillighedspolitikken.**

Styrken i den frivillige sociale indsats viser sig blandt andet, hvor behovet for nære menneskelige relationer er det centrale i forhold til rådgivning på områder, hvor livserfaringer er vigtige og i kontakten til samfundets udstødte grupper.  
Styrken ligger blandt andet i den større ligeværdighed mellem frivillige og brugere og i mulighederne for at bevæge sig fra at være bruger til at blive frivillig.  
Odsherred Kommune bærer det overordnede ansvar for den sociale indsats hos de af kommunens borgere, der har behov for hjælp og støtte.   
Den frivillige indsats skal således ses som et værdifuldt supplement - specielt til at dække de områder, som kommunen har svært ved at nå.  
Det frivillige arbejde har ofte sine styrker i at være fri, “uprofessionel” og ligeværdig, for derved at tilføre samværet en større medmenneskelig dimension.

Kommunerne afsætter hvert år et beløb, der benyttes som tilskud til frivilligt socialt arbejde.

Opgaven med tilskud til frivilligt socialt arbejde er i Odsherred Kommune lagt ind under Social-, Ældre- og Psykiatriudvalget.   
Ordningen er fastsat i § 18 i Lov om social service, hvorefter kommunen er forpligtet til at samarbejde med frivillige sociale organisationer og foreninger.   
Det er den enkelte kommune, der fastsætter rammerne for samarbejdet med den frivillige sektor. Det er derfor en kommunalpolitisk opgave at prioritere, hvilke områder og aktiviteter, der skal have støtte.  
Ifølge lovgivningen bør samarbejdet sigte mod lokale frivillige sociale foreninger, lokale afdelinger af landsorganisationer eller andre frivillighedsinitiativer af mindre formaliseret art, men der er ingen aktiviteter eller projekter, der på forhånd er garanteret eller udelukket fra at modtage § 18- støtte.   
Det er derimod en betingelse for at modtage støtten, at det er den frivillige indsats, der er kernen i projektet.

**Definitioner**

Frivilligt socialt arbejde er den samlede betegnelse for ikke lovbefalede aktiviteter, der drives af frivillige organisationer og foreninger inden for det sociale og sundhedsmæssige område.

Frivilligt arbejde er karakteriseret ved

* At det udføres uden økonomisk eller retlig tvang
* At det er ulønnet
* At det udføres for andre end familien
* At det er til gavn for andre
* At aktiviteten foregår inden for rammer af en organisation, en forening eller anden form for organisering som for eksempel projekter, ”græsrodsorganisationer” mv.

En frivillig organisation er karakteriseret ved

* At den ikke er foreskrevet i lovgivningen
* At den kan nedlægge sig selv
* At den er non-profit, - et eventuelt overskud må ikke udloddes til foreningens medlemmer
* At den frivillige indsats skal være en væsentlig del af organisationens grundlag.

Eksempler på frivillige sociale aktiviteter

* Rådgivning og vejledning
* Besøgstjenester og telefonkæder
* Støtte- og kontaktpersoner
* Frivilligcentre eller kontaktsteder
* Understøttelse af selvhjælpsgrupper
* Aflastning for pårørende
* Krisecentre
* Sociale caféer, væresteder eller samværsaktiviteter
* Sociale aktiviteter for socialt udsatte børn, unge eller etniske minoriteter
* Brugerorganisering, f.eks. for hjemløse eller misbrugere.

**Hvilke organisationer/foreninger kan støttes:**

Kreds af personer - 5 eller flere, der har formel karakter, det vil sige at aktiviteten skal foregå inden for rammerne af en organisation, forening eller anden form for organisering, projekt mv.

Støtte ydes fortrinsvis til lokale foreninger mv., og kun til regionale/landsdækkende foreninger mv., hvis der findes en lokalforening som, udøver deres frivillige sociale arbejde lokalt.  
Der kan dog ydes tilskud til regional- og Landsdækkende organisationer og foreninger såfremt disse udøver deres frivillige sociale arbejde **som en målrettet lokal indsats.**

**Der ydes *ikke* støtte til:**

§ 18 i Lov om Social Service har sat rammen for, at der ***ikke***kan ydes tilskud til:

* Enkeltpersoner, idet der skal være tale om en organisation.
* Organisationer og råd, som er fastsat ved lov (eksempelvis ældreråd og handicapråd mfl.)

Endvidere ydes ikke støtte til regional- og landsorganisationer/-foreninger ***uden*** lokalafdelinger eller uden at disse udøver deres frivillige sociale arbejde **som en målrettet lokal indsats.**

**Tilskud til transportudgifter/befordringsgodtgørelse:**  
Social- og Forebyggelsesudvalget besluttede ved møde i marts 2013 at:

·    Der ***ikke*** udbetales befordringsgodtgørelse til instruktørers og underviseres kørsel til aktivitetssteder samt ved deltagelse i uddannelse og kurser

·    Der ***kan*** bevilges udbetaling af befordringsgodtgørelse efter ansøgning og opgørelse til besøgsvenne-, våge-, bisiddertjeneste o.l. samt til transport af ældre borgere, som ikke kan betjene sig af offentlig rutetransport eller FlexTrafik

Der er udarbejdet særskilte retningslinjer for udbetaling af befordringsgodtgørelse. Disse kan ses på kommunens hjemmeside <https://odsherred.dk/frivilligt-socialt-arbejde>

**Hvordan ansøges om støtte:**

Social-, Ældre- og Psykiatriudvalget behandler ansøgninger to gange årligt i udvalgets ordinære møder i **marts og september måneder**. Odsherred Kommune annoncerer frister for to ansøgningsrunder i marts og september måneder med angivelse af særligt tema eller fokus for den enkelte ansøgningsrunde samt henvisning til muligheder og vilkår for at søge støtte. I tilfælde af at alle midler i puljen ikke er disponeret efter udvalgets ordinære møder i marts og september måneder, kan Social-, Ældre- og Psykiatriudvalget efter en ny ansøgningsrunde behandle ansøgninger på et efterfølgende udvalgsmøde. Annoncering af ansøgningsfrister foretages i lokalpressen samt på kommunens hjemmeside.

Ansøgning fremsendes til Odsherred Kommune på kommunens onlineansøgnings-skema som kan downloades fra hjemmesiden: <https://odsherred.dk/frivilligt-socialt-arbejde> eller rekvireres ved henvendelse til Odsherred Kommune.   
Ansøgning fremsendes online eller som almindelig brevforsendelse.

Ansøgere er ikke forpligtet til at benytte skemaet, men skal fremsende ansøgning indeholdende de oplysninger som er anført i onlineansøgningen.  
Ansøgninger kan indsendes løbende.

Har man spørgsmål eller ønsker hjælp/rådgivning til ansøgningen, så kontakt Kultur og Fritid på tlf.: 59 66 64 09 eller på mail: [chhed@odsherred.dk](mailto:chhed@odsherred.dk)

**Hvem træffer afgørelse om tilskud:**

Social-, Ældre- og Psykiatriudvalget beslutter afgrænsninger, prioriteringer og kriterier inden for lovens rammer.

Social-, Ældre- og Psykiatriudvalget kan det enkelte år reservere en temapulje til brug for særlig fokuseret frivilligindsats (f.eks. handicappede børn og unge, psykisk syge, borgere med misbrugsproblemer m.fl.).

Afgørelse om tilskud træffes af Social-, Ældre- og Psykiatriudvalget efter indstilling fra administrationen.  
Ansøgere modtager hurtigst muligt efter udvalgets møde, skriftlig besked med tilsagn eller begrundet afslag.

**Dokumentation - aflæggelse af regnskab:**

Efter aktivitetens afslutning fremsendes en kort beskrivelse af aktiviteten til brug for den årlige redegørelse om den lokale udvikling på det frivillige sociale område, som skal indsendes til Socialministeriet inden den 1. april det efterfølgende år.

For årlige tilskud på 7.000 kr. eller derover, skal der aflægges et regnskab med tilhørende bilag.  
For årlige tilskud under 7.000 skal blot fremsendes en redegørelse for beløbets anvendelse og *kun* aflægges særskilt regnskab hvis Odsherred Kommune udbeder sig regnskab for tilskuddets benyttelse.

**Dialogmøde**

Social-, Ældre- og Psykiatriudvalget afholder hvert år i november måned et årligt dialogmøde med de frivillige sociale foreninger.

Formålet med mødet er at fastholde dialogen mellem politikere og det frivillige sociale område i kommunen.

Endvidere fremlægger udvalget det kommende års fokusområde samt størrelsen af det kommende års puljer til forskellige typer tilskud.

**Børneattester**

Social-, Ældre- og Psykiatriudvalget skal gøre opmærksom på, at når en organisation, forening eller anden frivillig aktør modtager støtte efter servicelovens § 18, er der krav om, at der indhentes børneattest fra frivillige og ansatte, når de i forbindelse med den frivillige indsats eller arbejde:

·   Vil få direkte kontakt med børn under 15 eller

* Færdes fast blandt børn og unge under 15 år og har mulighed for at være direkte kontakt med dem

(jf. Børne- og Socialministeriets Vejledning om det frivillige område efter serviceloven fra den 19. december 2017.)

På Odsherred Kommunes hjemmeside er der mere information om indhentelse af børneattester på <https://odsherred.dk/boerneattester/>

**Kontakt**

Har man spørgsmål eller ønsker hjælp/rådgivning til ansøgningen, så kontakt Kultur og Fritid på tlf.: 59 66 64 09 eller på mail: [chhed@odsherred.dk](mailto:chhed@odsherred.dk)

**Vedtaget Social- og Forebyggelsesudvalget, Odsherred Kommune 2. december 2010.  
Justeret 17. marts 2011 på grund af lovændringer.  
Justeret 6. juni 2013 som følge af beslutning vedrørende tilskud til transportudgifter.  
Justeret 1. marts 2014 som følge af beslutning vedrørende tilskud til foreninger som arbejder målrettet lokalt.  
Gennemgået og revideret den 12. september 2018 i Social- og Forebyggelsesudvalget.**

**Gennemgået og konsekvensrettet efter beslutning fra Social-, Ældre- og Psykiatriudvalgets møde den 14. juni 2023.**